

**IZVJEŠĆE O PROVEDBI**

**PLANA UPRAVLJANJA IMOVINOM U VLASNIŠTVU OPĆINE RUŽIĆ**

**ZA 2024. GODINU**

**Gradac, ožujak 2025. godine**

**1. UVOD**

Zakonom o upravljanju nekretninama i pokretninama u vlasništvu Republike Hrvatske („Narodne novine“, broj 155/23) određeni su dokumenti upravljanja i raspolaganja imovinom: Strategija upravljanja i raspolaganja imovinom, Plan upravljanja imovinom i Izvješće o provedbi Plana upravljanja imovinom. Navedena tri dokumenta ključni su i međusobno povezani dokumenti upravljanja i raspolaganja državnom imovinom, odnosno imovinom JLP(R)S.

Strategijom su određeni srednjoročni ciljevi i smjernice upravljanja imovinom uvažavajući pri tome gospodarske i razvojne interese Općine Ružić. Planovi upravljanja imovinom u vlasništvu Općine Ružić usklađeni su sa Strategijom, sadrže analizu stanja i razrađene planirane aktivnosti u upravljanju pojedinim oblicima imovine u vlasništvu Općine Ružić.

Plan upravljanja imovinom je jedinstveni dokument sveobuhvatnog prikaza transparentnog upravljanja imovinom u vlasništvu Općine Ružić. Smjernice Strategije, a time i odrednica godišnjih planova jest pronalaženje optimalnih rješenja koja će dugoročno očuvati imovinu, čuvati interese Općine Ružić kako bi se osigurala kontrola, javni interes i pravično raspolaganje imovinom u vlasništvu Općine Ružić.

Plan upravljanja imovinom donosi se za razdoblje od godinu dana. Pobliži obvezni sadržaj Plana upravljanja, podatke koje mora sadržavati i druga pitanja s tim u vezi, propisano je Uredbom o obveznom sadržaju plana upravljanja imovinom u vlasništvu Republike Hrvatske („Narodne novine“, broj 24/14).

Izvješće o provedbi Plana upravljanja prati strukturu svih poglavlja godišnjeg plana upravljanja imovinom u vlasništvu Općine Ružić, utvrđenih Uredbom o propisanom sadržaju Plana upravljanja imovinom u vlasništvu Republike Hrvatske („Narodne novine“, broj 24/14).

Slijedom navedenog, izrada svih plansko-upravljačkih dokumenata i praćenje rezultata rada u nadležnosti su Općine Ružić, te se oni obavljaju transparentno uvažavajući pri tome temeljna načela upravljanja državnom imovinom – načelo javnosti, učinkovitosti, predvidljivosti i odgovornosti.

Materijal ovog Izvješća obuhvaća podatke sa stanjem na dan 31. prosinca 2024. godine.

Općina Ružić je izradila i javno objavila Strategiju upravljanja i raspolaganja imovinom u vlasništvu Općine Ružić za razdoblje od 2020. do 2026. godine (dalje u tekstu: Strategija) koja je donesena 30. ožujka 2020. godine i Plan upravljanja imovinom u vlasništvu Općine Ružić za 2024. godinu (dalje u tekstu Plan upravljanja za 2024. godinu) koji je donesen 30. studenog 2023. godine.

Smjernicama Europske unije u upravljanju imovinom upućuje se na nužnost sveobuhvatne evidencije imovine kao infrastrukturne pretpostavke učinkovitog upravljanja imovinom.

**1.1. Zakonske osnove - najvažniji propisi o upravljanju imovinom**

Zakoni i podzakonski propisi:

• Zakon o upravljanju nekretninama i pokretninama u vlasništvu Republike Hrvatske („Narodne novine“, broj 155/23),

• Zakon o uređivanju imovinskopravnih odnosa u svrhu izgradnje infrastrukturnih građevina („Narodne novine“, broj 80/11, 144/21),

• Zakon o zakupu i kupoprodaji poslovnog prostora („Narodne novine“, broj 125/11, 64/15, 112/18),

• Zakon o šumama („Narodne novine“, broj 68/18, 115/18, 98/19, 32/0, 145/20, 101/23, 36/24),

• Zakon o vodama („Narodne novine“, broj 66/19, 84/21, 47/23),

• Zakon o poljoprivrednom zemljištu („Narodne novine“, broj 20/18, 115/18, 98/19, 57/22),

• Zakon o cestama („Narodne novine“, broj 84/11, 22/13, 54/13, 148/13, 92/14, 110/19, 144/21, 114/22, 04/23, 133/23),

• Zakon o prostornom uređenju („Narodne novine“, broj 153/13, 65/17, 114/18, 39/19, 98/19, 67/23),

• Zakon o gradnji („Narodne novine“, broj 153/13, 20/17, 39/19, 125/19),

• Zakon o komunalnom gospodarstvu („Narodne novine“, broj 68/18, 110/18, 32/20),

• Odluka o kriterijima, mjerilima i postupku dodjele nekretnina u vlasništvu Republike Hrvatske na korištenje organizacijama civilnog društva radi provođenja programa i projekta od interesa za opće dobro (Povjerenstvo Vlade Republike Hrvatske, od 30. lipnja 2015. god.),

• Zakon o Središnjem registru državne imovine („Narodne novine“, broj 3/20),

• Uredba o Registru državne imovine („Narodne novine“, broj 3/20),

Doneseni akti Općine Ružić u 2024. godini kojima se utječe na upravljanje i raspolaganje imovinom:

* Plan upravljanja imovinom u vlasništvu Općine Ružić za 2024. godinu (30. studenog 2023. godine)
  + 1. Proračunom su planirani prihodi od imovine u 2024. godini u iznosu 29.450,00 eura, a Izmjenama Proračuna 29.150,00, a ostvareni su u iznosu 22.781,09 eura.

Prihoda od prodaje nefinancijske imovine nije bilo.

U tijeku 2024. godine je kupljeno zemljište površine 72 metra 2, što predstavlja buduću nekretninu čest. zem. 1265/4 k.o. Gradac za uređenje okoliša Doma Gradac (778,32 eura).

**1.2. Kadrovske osnove za rad**

Poslovi upravljanja i raspolaganja imovinom se najvećim dijelom obavljaju u okviru Jedinstvenog upravnog odjela Općine Ružić, a kontrolu navedenih poslova obavljaju odgovorne osobe.

Internim aktima su utvrđeni uvjeti i način postupanja kod pojedinih oblika raspolaganja i upravljanja nekretninama.

**2. IZVJEŠĆE O PROVEDBI GODIŠNJEG PLANA UPRAVLJANJA TRGOVAČKIM DRUŠTVIMA U SUVLASNIŠTVU OPĆINE RUŽIĆ**

Trgovačka društva kojima je suvlasnik Općina Ružić znatno pridonose cjelokupnoj gospodarskoj aktivnosti i pružaju usluge od javnog interesa. Unatoč svom specifičnom karakteru, ona moraju prilagoditi svoju organizaciju i učinkovito i zakonsko poslovanje.

Općina Ružić u svom vlasništvu ima sljedeće udjele u poduzećima:

1. Rad d.o.o. Drniš (16 %)
2. Gradska čistoća Drniš d.o.o. (13,13%)
   1. **Operativne mjere upravljanja trgovačkim društvima u suvlasništvu Općine Ružić**

Tijekom 2024. godine Općina Ružić je u okviru upravljanja suvlasničkim udjelom trgovačkih društava obavljala sljedeće poslove:

1. Kontinuirano prikupljala i analizirala izvješća o poslovanju dostavljena od trgovačkih društava

2. Sukladno Uredbi o izmjenama i dopunama uredbe o sastavljanju i predaji izjave o fiskalnoj odgovornosti i izvještaja o primjeni fiskalnih pravila, trgovačka društva u (su)vlasništvu više jedinica lokalne i područne (regionalne) samouprave do 31. ožujka tekuće godine za prethodnu godinu, dostavlja Izjavu, popunjeni Upitnik, Plan otklanjanja slabosti i nepravilnosti, Izvješće o otklonjenim slabostima i nepravilnostima utvrđenima prethodne godine i Mišljenje unutarnjih revizora o sustavu financijskog upravljanja i kontrola za područja koja su bila revidirana čelniku, one jedinice lokalne i/ili područne (regionalne) samouprave koja ima najveći udio u (su)vlasništvu trgovačkog društva (Grad Drniš), a svim ostalim jedinicama lokalne i/ili područne (regionalne) samouprave koje imaju udjele u vlasništvu dostavlja na znanje presliku dostavljene dokumentacije.

3. Sudjelovala na skupštinama trgovačkih društava i pratila provedbu odluka skupština trgovačkih društava.

**3. IZVJEŠĆE O PROVEDBI GODIŠNJEG PLANA UPRAVLJANJA I RASPOLAGANJA POSLOVNIM PROSTORIMA U VLASNIŠTVU OPĆINE RUŽIĆ**

Planom upravljanja imovinom u vlasništvu Općine  Ružić u 2024. godini definirani su ciljevi upravljanja i raspolaganja poslovnim prostorima u vlasništvu Općine Ružić.

**3.1.** Općina je u 2024. godini imala dva poslovna prostora u zakupu prema Planu upravljanja i raspolaganja poslovnim prostorima u vlasništvu Općine.

*Tablica 1 Popis poslovnih prostora u zakupu u vlasništvu Općine Ružić*

|  |  |  |  |  |  |
| --- | --- | --- | --- | --- | --- |
| **Redni broj** | **Vrsta ugovora** | **Datum sklapanja ugovora** | **Iznos s PDV-om** | **Razdoblje sklapanja ugovora** | **Subjekt s kojim je ugovor sklopljen** |
| 1. | Ugovor o zakupu poslovnog prostora | 31.10.2007. i 27.02.2009. | mjesečno  132,72 EUR | 12.02.2026. | Hrvatska pošta d.d. |
| 3. | Ugovor o zakupu poslovnog prostora | 30.06.2022. | mjesečno  1.194,51 EUR | 30.06.2027. | Djelo d.o.o. Unešić |

**4. PLAN UPRAVLJANJA I RASPOLAGANJA DRUŠTVENIM PROSTORIMA U VLASNIŠTVU OPĆINE RUŽIĆ**

Općina Ružić Odlukom o davanju na privremeno ili povremeno korištenje društvenih prostora u vlasništvu Općine Ružić („Službeni vjesnik Šibensko-kninske županije“, broj 04/23), a temeljem Zakona o vlasništvu i drugim stvarnim pravima („Narodne novine“ broj 91/96, 68/98, 137/99, 22/00, 73/00, 114/01, 79/06, 141/ 06, 146/08, 38/09, 153/09, 143/12, 152/14, 81/15, 94/17) uređuje uvjete i način davanja na privremeno ili povremeno korištenje društvenih prostora u vlasništvu Općine Ružić.

**4.1.** U tijeku 2024. godine temeljem Odluke o davanju na privremeno ili povremeno korištenje društvenih prostora u vlasništvu Općine Ružić, Dom kulture u Gradcu i Područnoj školi Kljaci sklopljeno je 18 ugovora o korištenju prostora.

**5. IZVJEŠĆE O PROVEDBI GODIŠNJEG PLANA UPRAVLJANJA I RASPOLAGANJA ZEMLJIŠTEM U VLASNIŠTVU OPĆINE RUŽIĆ**

Građevinsko zemljište je, prema odredbama Zakona o prostornom uređenju („Narodne novine“, broj 153/13, 65/17, 114/18, 39/19, 98/19, 67/23), zemljište koje je izgrađeno, uređeno ili prostornim planom namijenjeno za građenje građevina ili uređenje površina javne namjene.

Na području Općine Ružić glede upravljanja i raspolaganja građevinskim zemljištem, izvršena je geodetska usluga na čest. zem. 1437/7 K.O. Ružić u svrhu izrade projekata ŠRZ Gaj Ružić. Naime, prethodno je dostavljana dokumentacija i podneseni zahtjevi za darovanje građevinskog zemljišta prema tadašnjem Ministarstvu državne imovine, a budući da procedura pri Ministarstvu prostornoga uređenja, graditeljstva i državne imovine koje je preuzelo predmetni resor nije dovršena, nije bilo mogućnosti postupati u odnosu na građevinsko zemljište u vlasništvu Republike Hrvatske. Dana 30. prosinca 2023. stupio je na snagu Zakon o upravljanju nekretninama i pokretninama u vlasništvu Republike Hrvatske („Narodne novine“, br. [155/23](https://narodne-novine.nn.hr/clanci/sluzbeni/2023_12_155_2361.html).), kojim su poslovi upravljanja državnim nekretninama povjereni županijama, gradovima i sjedištima županija prema mjestu gdje se nekretnina nalazi. U svibnju 2024. godine Šibensko-kninskoj županiji su predani aktivni predmeti među kojima i oni Općine Ružić. Značajnije aktivnosti od strane Županije nakon preuzimanja predmeta od Ministarstva zbog kompletiranja kadrovskog toma, započele tek u prosincu 2024. kada su Općini Ružić dostavljeni finalni zahtjevi i uvjeti u odnosu na njezine predmete. Zbog te procedure i izmjene nadležnosti, na čekanju proces prijenosa vlasništva Stambene i sportsko rekreacijska zone „Gaj“ te Gospodarske zone „Midenjak“ ali su krajem godine poduzete sve pripremne aktivnosti kako bi se ti predmeti finalizirali u 2025. godini.

**6. IZVJEŠĆE O PROVEDBI PLANA UPRAVLJANJA I RASPOLAGANJA NERAZVRSTANIM CESTAMA U VLASNIŠTVU OPĆINE RUŽIĆ**

Jedan od ciljeva u Strategiji je da Općina Ružić mora na racionalan i učinkovit način upravljati svojim nekretninama odnosno nerazvrstanim cestama u smislu aktivnosti uređenih Odlukom o nerazvrstanim cestama na području Općine Ružić.

U 2024. godini je izrađen Glavni projekt rekonstrukcije nerazvrstane NC 027 Put Dolaca u Mirlović Polju te je isti apliciran za financiranje na mjeru 73.13.

**7. IZVJEŠĆE O PROVEDBI GODIŠNJEG PLANA PRODAJE I KUPOVINE NEKRETNINA U VLASNIŠTVU OPĆINE RUŽIĆ**

U 2024. godini nije bila u planu prodaja ili kupnja nekretnina, ali su I. izmjenama i dopunama Proračuna Općine Ružić za 2024. godinu osigurana financijska sredstva te realizirana kupnja zemljišta u sklopu projekta uređenja okoliša zgrade Općine i Doma kulture u Gradcu.

**8. IZVJEŠĆE O PROVEDBI GODIŠNJEG PLANA PROVOĐENJA POSTUPAKA PROCJENE IMOVINE U VLASNIŠTVU OPĆINE RUŽIĆ**

U 2024. godini nije bilo aktivnosti.

**9. IZVJEŠĆE O PROVEDBI GODIŠNJEG PLANA RJEŠAVANJA IMOVINSKO- PRAVNIH ODNOSA**

Jedan od osnovnih zadataka u rješavanju prijepora oko zahtjeva koje jedinice lokalne i područne samouprave imaju prema Republici Hrvatskoj je u rješavanju suvlasničkih odnosa u kojima se međusobno nalaze. Nadalje, potrebno je utvrditi kriterije i vrstu nekretnina koje bi bile prikladne da se njihovo korištenje prenese na jedinice lokalne i područne (regionalne) samouprave. Jedinice lokalne i područne samouprave bi te nekretnine koristile za unaprijed određene namjene koji bi se prije ustupanja na korištenje predočile ovlaštenom tijelu Republike Hrvatske.

Općina Ružić je tijekom 2024. godine rješavala imovinsko pravne odnose u dijelu koji se odnose za potrebe realizacije projekata od interesa za Općinu.

U izvještajnom razdoblju, Općina je provodila radnje oko rješavanja imovinsko-pravnih odnosa po pitanju stare škole na Drvenjaku u Mirlović Polju koja je u tom postupku prešla u vlasništvo Općine 1/1.

Vršene su i daljnje aktivnosti oko vlasništva nad sportsko-rekreacijskim zonama u Kljacima, Moseću i Mirlović Polju te grobljima u Gradcu, Kljacima, Baljcima i Gornjem Moseću. Za te nekretnine su prethodno izrađeni geodetski elaborati te je Općinsko vijeće za sve usvojilo i odgovarajuće Odluke o proglašenju komunalne infrastrukture javnim dobrom u općoj uporabi.

Međutim, zbog odredbi Zakona, DGU je odbila provesti te Odluke budući da su sve te nekretnine dijelom ili u cijelosti u vlasništvu RH te se na njih primjenjuju posebni propisi. U cilju rješavanja vlasništva nad tim nekretninama u 2024. godini su vršene konzultacije s Državnim odvjetništvom Republike Hrvatske i odvjetničkim uredima.

Izmjenama Zakona koje su stupile na snagu 01. 01. 2025. godine, otklonjena je zakonska zapreka za provedbu Odluka predstavničkog tijela te će u 2025. godini biti potrebo provesti određenu pravnu proceduru (ponovni javni uvid u geodetske elaborate i slično) nakon čega će se sve gore navedene nekretnine moći knjižiti na Općinu Ružić kao javno dobro u općoj uporabi.

**10. IZVJEŠĆE O PROVEDBI GODIŠNJEG PLANA POSTUPAKA VEZANIH UZ SAVJETOVANJE SA ZAINTERESIRANOM JAVNOŠĆU I PRAVO NA PRISTUP INFORMACIJAMA KOJE SE TIČU UPRAVLJANJA I RASPOLAGANJA IMOVINOM U VLASNIŠTVU OPĆINE RUŽIĆ**

Strategijom su definirani sljedeći ciljevi vezani uz savjetovanje sa zainteresiranom javnošću i pravo na pristup informacijama koje se tiču upravljanja i raspolaganja imovinom u vlasništvu Općine Ružić:

1. Potrebno je na internet stranici Općine Ružić na uočljiv i lako pretraživ način omogućiti informiranje javnosti o upravljanju i raspolaganju imovinom,

2. Organizirati učinkovitije i transparentno korištenje imovine u vlasništvu Općine Ružić s ciljem stvaranja novih vrijednosti i ostvarivanja veće ekonomske koristi.

Na Internet stranici Općine Ružić objavljuju se dokumenti bitni za upravljanje i raspolaganje imovinom za koje imaju obvezu ažuriranja.

Javnosti je na raspolaganju i službenik za informiranje koji postupa u aktivnostima i podacima vezanima uz imovinu na temelju upućenog zahtjeva za pristup informacijama prema Zakonu o pravu na pristup informacijama („Narodne novine“, broj 25/13, 85/15, 69/22).

Sukladno Zakonu o pravu na pristup informacijama („Narodne novine“, broj 25/13, 85/15, 69/22) Općina Ružić dostavila je Izvješće o provedbi ovog Zakona za prethodnu 2024. godinu.

**11. PLAN ZAHTJEVA ZA DAROVANJE NEKRETNINA UPUĆENIH MINISTARSTVU DRŽAVNE IMOVINE/MINISTARSTVU PROSTORNOGA UREĐENJA, GRADITELJSTVA I DRŽAVNE IMOVINE**

Tablica 2. Nekretnine za koje je Općina Ružić zatražila darovanje od Ministarstva državne imovine u prethodnom razdoblju

|  |  |  |  |  |
| --- | --- | --- | --- | --- |
| **Naziv nekretnine** | **Broj čestice** | **Katastarska općina** | **Površina (m2 )** | **Razlog zahtjeva za darovanje** |
| Sportsko igralište/Spomen soba poginulim braniteljima | 126/36 | k.o. Kljake | 21456 | Predmetnom nekretninom, sukladno zakonu, upravlja JLS |
| Vatrogasni dom Kljaci (odnosi se na prostorije koje trenutno koriti DVD Ružić i L.UI. Sokol Ružić) | 376 | k.o. Kljake | 116 | Predmetnom nekretninom, sukladno zakonu, upravlja JLS |
| Sportsko rekreacijska zona Mirlović Polje | 513/1 | k.o. Mirlović Polje | cca 3500 | Predmetnom nekretninom, sukladno zakonu, upravlja JLS |
| Društveni dom Mirlović Polje | 872/14 | k.o. Mirlović Polje | 1.000 | Predmetnom nekretninom, sukladno zakonu, upravlja JLS |
| Sportsko rekreacijska zona Donji Moseć | 674/12 | k.o. Moseć | cca 1500 | Predmetnom nekretninom, sukladno zakonu, upravlja JLS |
| Gospodarska zona Midenjak | 1382/33 | k.o. Ružić | 137426 | Predmetnom nekretninom, sukladno zakonu, upravlja JLS |
| Stambena zona Gaj | 1437/6 | k.o. Ružić | 16405 | Predmetnom nekretninom, sukladno zakonu, upravlja JLS |
| Sportsko rekreacijska zona Gaj | 1437/7 | k.o. Ružić | 3215 | Predmetnom nekretninom, sukladno zakonu, upravlja JLS |

U tijeku 2024. godine realiziran je prijenos vlasništva nad Društvenim domom Mirlović Polje (Dom hrvatskih branitelja u staroj školi na Drvenjaku) koji je sada u vlasništvu Općine Ružić.

KLASA: 406-01/23-01/3

URBROJ: 2182-8-01-25-2

Gradac, 28. 02. 2025. godine

OPĆINA RUŽIĆ

NAČELNIK

Dalibor Durdov, v.r.